钦定古今图书集成/理学汇编/学行典/第227卷 > 《孝顺诗序》王袆
## 钦定古今图书集成/理学汇编/学行典/第227卷 > 《孝顺诗序》王袆

宋之季年，滁阳有笃行君子曰范，讳西新，字孟申，文
正公后裔也。学者因其别有号，而称之曰“青山先生。”
仕尝赞阃幕教郡，其纯德懿行，当世皆尊慕之。其设
教于乡闾也，患后生小子凌虚厉空，而不省乎孝弟
之实，乃为诗三十篇以垂训。极言父母孕育、鞠养教
诲之劬劳，与人子之所以孝顺乎亲者，情切而理明，
“义正而实备，质而不失于俚，详而不流于繁，读之使
人孝弟之心油然而生，诚可谓有补于世教者也。”《三
百篇》之诗，其言人之大伦至矣。自当世闾阎妇女皆
能习而知其义，而后世虽老学宿儒犹不能通焉者，
则以去古逾远，勿达其辞故也。先生此三十篇，其于
此可谓达矣。广而传之，有勿习而通之者乎？昔朱子
之为《小学》书也，盖尝欲取近代之诗有关于世教者
类而列之，然勿果也。呜呼！先生之诗，殆成朱子之所欲为者欤？先生之孙尝守姑孰，将刻板以惠学者。余
属托斯文之雅，俾为序其首，故余为掇其大旨而书
之。